google/wiki40b huggingface dataset:
AppleWorks

AppleWorks viser til to forskjellige programvarepakker beregnet på kontorbruk, som nå begge er ute av produksjon. Opprinnelig var AppleWorks en integrert programvarepakke, lansert av Apple Computer i 1984, for Apple II-plattformen. I 1998 ble navnet AppleWorks igjen tatt i bruk av Apple i forbindelse med at datterselskapet Claris ble nedlagt. Claris hadde markedsført en programvarepakke for Macintosh og Windows under navnet ClarisWorks. I en periode ble AppleWorks levert sammen med alle Macintosh-maskiner beregnet på forbrukermarkedet.
Fra og med 15. august 2007 har Apple sluttet å markedsføre og selge produktet, det har nådd såkalt end-of-life (EOL). Programvare for tekstbehandling, regneark og presentasjon blir nå solgt under navnet iWork.

AppleWorks (Apple II)

Den opprinnelige AppleWorks-pakken var en av de første integrerte programvarepakkene for kontorbruk på en personlig datamaskin, og inneholdt tekstbehandling, regneark og et databaseprogram, som alle var slått sammen til et program. Det var skrevet av Rupert Lissner og utgitt av Apple i 1984 for Apple II-maskinene. Apple hadde tidligere utgitt Lissners QuickFile, som var et databaseprogram som var svært likt det som senere ble databasemodulen i AppleWorks. En versjon av AppleWorks for Apple III, som brukte det samme filformatet, ble kalt III E-Z Pieces, og ble markedsført av Haba Systems.
Apple ga ut versjon 2.0 i 1986, og et år senere ble programmet gitt ut av Apples nye datterselskap Claris. Claris oppgraderte AppleWorks til versjon 3.0 i 1989, men konsentrerte seg deretter om programvare for Macintosh og Windows, mens AppleWorks fikk lite oppmerksomhet. Claris gikk etterhvert med på å lisensiere varemerket AppleWorks til Quality Computers, som ga ut AppleWorks 4.0 i 1993 og AppleWorks 5.0 i 1994.
I 1988 kjøpte Claris en integrert programvarepakke kalt GS Works fra StyleWare og døpte den om til AppleWorks GS, og brakte dermed AppleWorks til 16-bits maskinen Apple IIgs, selv om ikke noe av programkoden fra 8-bits versjonen til Apple II ble brukt. I tillegg til tekstbehandling, regneark og databasefunksjoner, hadde AppleWorks GS også moduler for telekommunikasjon, sideombrekking og grafikk.
Museo Nazionale Etrusco

Museo Nazionale Etrusco er det nasjonale etruskiske museet i Roma i Italia. Museet ligger i renessansevillaen Villa Giulia, som i sin tid ble bygd for Pave Julius III.

Historie

Villa Giulia var i Kirkestatens eie fram til Italias samling i 1871, da det nye, forente Italia overtok eiendommen. Selve museet ble etablert i 1889, som en del av den nasjonalistiske bevegelsen som fulgte samlingen av Italia.
Tungrockens historie

Tungrockens historie (org: Metal Evolution) er en canadisk dokumentarserie om heavy metal-sjangeren som gikk på musikk-kanalen VH1 i 2011. Serien ble skapt av Sam Dunn, som også stod for intervjuene.
I elleve episoder tar Dunn seerne med på en reise innen heavy metal, først med opprinnelsen, begynnelsen, og hvordan så de forskjellige undersjangerne oppsto.
Scarp

Scarp er en folketom øy i Ytre Hebridene i Skottland, vest for Hushinish på Harris. Øya var tidligere befolket og det ble utført flere mislykkede forsøk med postraketter, som siden har ført til to filmer.

Geografi

Scarp har et areal på 10,45 km². Det meste av øya er steinete og ikke mulig å dyrke, og den er dominert av to åser, den høyeste er 308 meter over havet. Det ligger et lite lavtliggende område med dyrkbar mark i det sørøstlige hjørnet av øya, og det det var her innbyggerne en gang bodde. I 1881 hadde Scarp 213 innbyggere, og så sent som i 1940-årene bodde det over 100 mennesker her. Scarp var en av flere skotske øyer, sammen med blant andre St Kilda hvor alle mennene på øya samlet seg hver morgen for avgjøre hvilket arbeid som skulle gjøres denne dagen. Slike møter varte ofte flere timer og medførte at det ikke ble gjort noe arbeid den dagen, bortsett fra det som kvinnene gjorde.
I 1950- og 1960-årene falt folketallet på øya. Skolen ble stengt i 1967, og i 1971 var det bare 12 innbyggere tilbake. Mot slutten av 1971 måtte de siste innbyggerne flytte til Harris. Et par av husene på øya blir i dag benyttet som ferieboliger.

Kommunikasjon

Den tyske oppfinnaren Gerhard Zucker gjorde et forsøk hvor han prøvde å levere posten til øya som rakettpost. I juli 1934 gjorde Zucker to mislykkede forsøk på å skyte opp postraketten mellom Scarp og Harris. En kan fremdeles se signerte konvolutter fra den eksploderte raketten på museum på øya. Rakettposteksperimentet har vært opprinnelse til to filmer, The Rocket Post, fra 2002, filmet på Taransay, og en annen film med samme navn fra 2006, som var løst basert på denne hendelsen.
KRO-NCRV

Nederlandsk kringkasting

Allmennkringkasting i Nederland har en annen struktur og organisasjonsform enn de fleste andre land i Europa. Landets allmennkringkasting innen radio og fjernsynbestår av en rekke uavhengige kringkastingsselskaper som i fellesskap leverer programmer og sendinger til landets riksdekkende tv- og radiokanaler. Kringkasterne koordineres og administreres av organisasjonen Nederlandse Publieke Omroep (NPO). Nederlandsk medielovgivning regulerer fordelingen av sendetid og ressurser mellom de ulike selskapene.
Utdypende artikkel: Allmennkringkasting i Nederland
KRO-NCRV henvender seg hovedsakelig til «de katolske og protestantiske samfunnene» i Nederland. Ifølge offisielle tall fra 2014 hadde KRO-NCRV flest medlemmer av de nederlandske kringkasterne, med rundt 800 000 medlemmer.
Ankerskogen videregående skole

Historikk

Som ledd i gjenreisningen etter krigen 1945 ble det igangsatt enn landsomfattende utbygging av yrkesskoler for håndverk og industri. Hedmark var sent ute med sin første skole, og motivasjonen for å starte opp var heller at noe måtte gjøres for å stoppe fraflyttingen fra distriktet. 
I 1984 ble det etablert et senter for datateknologi ved Ankerskogen videregående skole, som dermed ble Hedmark fylkes eneste skole med den linja. 
På begynnelsen av 1990-tallet ble det besluttet å ikke modernisere eller pusse opp skolen, i påvente av en ny storskole i Hamar. I 1993 ble det store endringer etter Reform 94, og skolen mistet fire klasser innen håndverk og industrifag samt én klasse for tilrettelagt opplæring. Landbruksmekanikerlinja ved Ankerskogen ble nedlagt, og elever som ønsket denne utdannelsen måtte søke seg til Våler videregående skole. Fra høsten 2000 skulle det opprettes 15 nye studieplasser i faget «grunnkurs i medier og kommunikasjon» i Hedmark fylke, og både Ankerskogen og Ajer videregående skole var aktuelle undervisningssteder. Det endte opp med at faget ble opprettet ved Ankerskogen videregående skole. 
På begynnelsen av 2000-tallet vedtok fylkestinget i Hedmark å bygge ny storskole for Hamar. Den nye skolen fikk navnet Hamar katedralskole. Samtidig vedtok fylkestinget å beholde Storhamar videregående skole og å legge ned Ankerskogen. Høsten 2006 ble Ankerskogen og Ajer videregående skole fusjonert inn i Hamar katedralskole. Høsten 2008 ble de tre skolene samla under ett tak. Dermed var det slutt på Ankerskogen som en selvstendig skole. Åshild Skomedal var skolens siste rektor. 
Fra høsten 2008 til 2014 Ankerskogen en underavdeling av Storhamar videregående skole. Riksantikvaren vurderte å frede selve skoleanlegget på Ankerskogen, fordi skolen ble ansett som et typisk eksempel på 1950-tallets byggestil. 
I 2010 ble Hamar Skateklubb startet i gamle lokalene for mekaniske fag. Klubben holdt til i den gamle skolen helt fram til 2016. 
I 2014 hadde Hedmark fylkeskommune ikke lenger bruk for lokalene til Ankerskogen videregående skole. Fylkestinget vedtok i 2015 å selge Ankerskogen videregående skole til Hamar kommune for 27,2 millioner kroner. Den 22. april 2015 kjøpte Hamar kommune det sentrale tomteområdet for drøyt 30 millioner kroner, som tilsvarte taksten på eiendommen. Den opprinnelige tanken var at kommunen skulle sikre seg tomta for framtidig utvikling til kommunale formål som sykehjem, omsorgsboliger eller andre tjenestebygg. Bygningsmassen ble revet våren 2017.
Moses Kipsiro

Karriere

Kipsiro konkurrerer hovedsakelig på 5000 meter. Hans første mestersskap var VM 2005 i Helsingfors der han ikke gikk videre fra kvalifiseringen. Han ble nummer sju i Samveldelekene 2006. Kipsiros første pallplassering kom ved det afrikanske mesterskapet i 2006, der han vant 10 000 meter og tok bronse på 5000 meter. I VM 2007 i Osaka stilte Kipsiro opp på 5000 meter og ble nummer tre.
Han deltok også under OL 2008 i Beijing. Der kom han på fjerdeplass på 5000 meter. 
I 2011 tok han sitt fjerde ugandiske mesterskap i terrengløp. Han deltok også ved VM i terrengløp 2011 i Punta Umbría i Spania, der han kom på 11.-plass individuelt, men fikk bronse i lagkonkurransen sammen Stephen Kiprotich, Geofrey Kusuro og Dickson Huru. 2011-sesongen ble ødelagt da han fikk malaria og tyfus, og gikk glipp av VM i friidrett 2011. Da han var tilbake forsvarte han gullet sitt ved de Panafrikanske leker, foran Yenew Alamirew. 
2012 startet med terrengløpet Cross Internacional de Itálica, der han kom på tredjeplass. Ved VM i friidrett innendørs 2012 i mars kom han på syvendeplass på 3.000 meter.
Charaxini

Utseende

Store (vingespenn gjerne 70 – 120 mm) sommerfugler med påfallende kraftig kropp. De er de kraftigst bygde av dagsommerfuglene, og sterke flyvere. Hodet er stort og bredt, antennene er tynne og minst så lange som halve forvingen. Vingene er gjerne fargerike (noen ganger ekstremt fargerike) på oversiden, mens de på undersiden vanligvis er grå eller brune, slik at sommerfuglen ligner et vissent blad når den sitter med sammenslåtte vinger. De har ofte bånd av metallisk grønt eller blått. Forvingene er mer eller mindre trekantede. Slekten Euxanthe utmerker seg ved å ha svært avrundede vinger. Bakvingen har ofte ett, to eller flere lange, tynne utskudd langs bakkanten ("stjerter"). Bakkroppen er forholdsvis kort og når bare omtrent halvveis til bakvingens bakkant.
Larvene er kamuflasjefarget, og har ofte to eller flere hornlignende utvekster på hodet.

Levevis

Charaxinae er raske flygere, ofte ganske sky og vanskelige å fange eller studere på nært hold. Disse sommerfuglene besøker sjelden blomster og holder seg mest mellom trekronene, men de kan komme ned til bakken for å drikke fra råtnende frukt, møkk, åtsler eller lignende. Særlig hannene er territorielle og aggressive, og bruker vingenes takkede kanter som våpen når de kjemper i luften. De slåss også om gode matkilder, for eksempel trær der sevje flyter ut. De slående fargene synes bare når sommerfuglene flyr, når de lukker vingene er de som oftest kamuflasjefarget. Larvene lever på forskjellige busker og trær. Den eneste arten som forekommer i Europa, Charaxes jasius, har larver på jordbærtre (Arbutus unedo).

En overflod av navn

Charaxinae er meget populære mellom samlere, og det har blitt lagt ned mye arbeid i å lete etter «nye» former. Siden mange av artene oppviser stor variasjon, har dette ført til at det er publisert svært mange navn innen denne gruppen. Det er svært usikkert om alle de nær 200 artene man i dag regner med i slekten Charaxes er reelle. Her er det publisert over 700 navn.
Megatherium

Megatherium er en utdødd gomlerslekt i familien Megatheriidae. Dette var elefantstore dovendyr som levde både i Sør-Amerika og deler av Nord-Amerika i kvartærtiden.
Mumbai Marathon

Standard Chartered Mumbai Marathon, forkortet som SCMM, er et årlig internasjonalt maraton som arrangeres i Mumbai i India. Arrangementet finner sted på den tredje søndagen i januar hvert år. Det er det største maratonløp i Asia, så vel som det største hva deltakelse angår, og den største sportsbegivenhet på kontinentet. Det er den konkurranse i India med en premiepott på 350 000 amerikanske dollar.
Lingvistikk

Kulturell lingvistikk

Kulturell lingvistikk omfatter studiet av lingvistikk i interaksjon med andre akademiske disipliner.
Sosiolingvistikk, antropologisk lingvistikk, og lingvistisk antropologi er samfunnsvitenskaper som betrakter interaksjonen mellom språk og samfunn.
Diskursanalyse er et område hvor retorikk og filosofi interagerer med lingvistikken.
Psykolingvistikk og nevrolingvistikk kombinerer medisin og lingvistikk.
Andre interdisiplinære områder av lingvistikken omfatter språktilegnelse, evolusjonær lingvistikk, datalingvistikk og kognitiv vitenskap.

Anvendt lingvistikk

Mens teoretisk lingvistikk går ut på å finne og beskrive fenomener som kjennetegner den menneskelige språkevnen, både ved å undersøke spesifikke språk og ved å sammenligne forskjellige språk, representerer anvendt lingvistikk forsøk på å bruke slike funn til å løse problemer i andre områder. Man bruker ofte termen anvendt lingvistikk om anvendelse av lingvistikk til undervisningsformål, men resultater av lingvistisk forskning benyttes i mange andre sammenhenger også.
I mange områder av anvendt lingvistikk brukes i dag datamaskiner. Talesyntese og talegjenkjenning benytter seg av fonetisk og fonologisk kunnskap for å sette datamaskiner i stand til å interagere med mennesker ved hjelp av tale. Applikasjoner av komputasjonell lingvistikk til maskinoversettelse og naturlig språkprosessering er også veldig fruktbare områder innenfor anvendt lingvistikk som har blitt mer viktige i de senere år på grunn av kraftigere datamaskiner (datalingvistikk). Dette har påvirket teorier om syntaks og semantikk, siden modellering av slike teorier på datamaskiner begrenser valget av mulige syntaktiske og semantiske teorier til de som kun benytter seg av komputable operasjoner og har grundig matematisk fundament.

Diakron lingvistikk

Hoveddelen av teoretisk lingvistikk interesserer seg for språksystemer som modellerer et språk på et bestemt tidspunkt (vanligvis samtiden). Dette kalles  synkron lingvistikk. Diakron lingvistikk, også kalt historisk lingvistikk,  interesserer seg for hvordan språk forandrer seg over tid.  Diakron lingvistikk har en rik historie. Selve studiet av lingvistikk som akademisk disiplin, vokste ut av diakron forskning på språkforandring. Dermed finnes det også et godt teoretisk fundament for studiet av språkforandring. Viktige historiske perspektiver på lingvistikk inkluderer historisk-komparativ lingvistikk og etymologi.
Phrynetini

Utseende

Middelsstore, brunlige trebukker. Dekkvingene har markerte "skuldre" og er parallellsidige, gjerne med hvite flekker eller rødlige tegninger.

Levevis

Som de fleste andre trebukker borer larvene i ved.

Utbredelse

Gruppen er utbredt i Afrika.
Tønsberg kapell og kirkegård

Tønsberg nye kirkegård (iblant kalt Solvang kirkegård, Solvang gravplass e.l.) er like nordøst for Tønsberg sentrum, nær Solvang kirke.
Kirkegården ble anlagt til avlastning for Tønsberg gamle kirkegård (der Mariakapellet står). Tønsberg krematorium (med kapell, altså seremonirom) ble tegnet av Kristofer Lange og Ørn Klingenberg og innviet i 1937. Krematorieanlegget er ikke lenger i bruk, for idet strengere utslippskrav er innført for krematorier, har Tønsberg blitt med i samarbeidet om Vestfold krematorium.
Kirkegården er i ferd med å fylles opp, og det arbeides med å ta i bruk den gamle kirkegården igjen til kistebegravelser, et arbeid som kompliseres av funnet av en fredet billeart.
Alginat

Alginat er salter av alginsyre, et polysakkarid. Stoffene utvinnes av tang og tare, i Norge spesielt stortare og grisetang. Alginatene brukes på over 600 forskjellige måter. De har evnen til å fortykke, stabilisere og danne geleer og blir derfor mye brukt i næringsmiddelindustrien og til avtrykksmateriale ved framstilling av tannproteser. Stoffet blir mer og mer brukt i medisinindustrien, blant annet til å motvirke diabetesplager.

Norsk industri

Hvert år høstes det ca. 200 000 tonn stortare og grisetang på strekningen fra Rogaland til Trøndelag. FMC Biopolymer er et firma som produserer alginat. Den første norske fabrikken for produksjon av alginat var A/S Norsk Tangindustri på Jæren. Fabrikken var i drift bare noen få år. Fabrikken Protan i Drammen ble etablert i 1939 av Haakon Kierulf og fremstilte alginat som ble brukt til å produsere blant annet syltepulver. I dag virksomheten overtatt av det amerikanske selskapet FMC Corporation , som står for verdens største alginatproduksjon i Vormedal utenfor Haugesund og høster tang og tare fra Rogaland til Trøndelag.
Fylkesvei 4470

Fylkesvei 4470 går mellom Bore og Klepp Prestegard i Klepp. Veiens lengde er 3,1 km.
Frem til 2019 hadde veien betegnelsen fylkesvei 248.
Skårberg naturminne

Skårberg naturminne er en sommereik som står like nord for gårdsplassen på den søndre (vestre) Skorrberg-gården i Spydeberg kommune, Østfold fylke. Eika ble fredet 17. februar 1939. Stammen er noe sprukken, og har hulråte.
SpareBank 1 Modum

SpareBank 1 Modum, tidligere Modum Sparebank, er en selvstendig sparebank som ble etablert i 1841 og er tilsluttet SpareBank 1-samarbeidet. SpareBank 1 Modum har sitt primærmarked i Modum kommune, men har kunder fra alle fylker i Norge. Pr. 2011 har banken cirka 70 ansatte, fordelt på tre avdelinger, i Vikersund (hovedkontor), Åmot og Eiker (Hokksund).
Tranøy galleri

Tranøy Galleri er et kunstgalleri på Tranøya i Hamarøy i Nordland. Galleriet viser og selger kunst av nordiske samtidskunstnere. 
Galleriet rommer, foruten skiftende utstillinger, en permanent utstilling av maleren Tor-Arne Moens Hamsun-serie. Galleriet ble oppført på 1990-tallet, med basis i den gamle nedlagte skolestua på stedet, med tre separate men sammenhengende nybygg i tillegg.
Fra sommeren 2016 eies og drives Tranøy Galleri av ekteparet Berit og Heinz Klarer. De driver parallelt også Hamsungalleriet, som de leier av Stein Thorbergsen.
Sommeren 2017 var Magne Furuholmen Årets billedkunstner i Tranøy Galleri; Årets glasskunstner var Camilla Knapstad, og Årets keramiker var Ingun Dahlin.
Venstre Alxa

Venstre Alxa (kinesisk: 阿拉善左旗; pinyin: Ālāshàn Zuǒ Qí, mongolsk: ᠠᠯᠠᠱᠠᠨ ᠶᠠᠬᠥᠨ ᠬᠤᠰᠢᠭᠤ eller Алшаа зүүн хошуу) er et banner (fylke) i ligaen Alxa i den autonome region Indre Mongolia i Folkerepublikken Kina. 
Det ligger i Gobiørkenen.
Befolkningen var på 134 223 innbyggere i 1999.

Kulturminner

Dingyuanying (定远营, i dag Bayan Hot 巴彦浩特镇) ble i 2001 oppført på Folkerepublikken Kinas liste over kulturminner.
Clastocnemis distinctus

Utseende

En middelsstor (ca. 13 millimeter), avlang, langbeint, blank, brunrød gullbasse. Hode og pronotum er rødbrune til svarte, dekkvingene brunrøde med mørkere tegninger, beina rødlige. "Snuten" er smalt, U-formet innbuktet foran.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er vidt utbredt i tropisk Afrika.
Lamborghini 350GTV

Lamborghini 350 GTV var prototypen og forgjengeren til 350 GT (Lamborghinis første produksjonsmodell).
Den hadde et kontroversielt fastback-design av Franco Scaglione, som ble modifisert for serieproduksjon av Carrozzeria Touring, og var utstyrt med Lamborghinis egen 3.5 liters V12-motor.
Motoren, som ble utviklet av Giotto Bizzarini, var ferdig kun kort tid før bilen skulle presenteres på bilutstillingen i Torino, og da motoren skulle monteres i det ferdige karosseriet oppdaget man raskt at det ikke var plass, på grunn av de seks forgasserne, som var plassert øverst på motoren. Derfor fylte Ferruccio Lamborghini motorrommet med murstein da bilen ble plassert på utstillingen, og unnskyldte seg med at panserlåsen var knukket, og at panseret derfor ikke kunne åpnes, da presse og potensielle kunder ønsket å ta en nærmere kikk på motoren.
David May

Karriere

May startet karrièren sin i Blackburn. Først spilte han på juniorlaget, før han tok steget opp til førstelaget. May spilte over 100 kamper for klubben, og var med på opprykket til FA Premier League i 1992, og i hans siste sesong for Blackburn så var han med på å komme på andreplass i FA Premier League bak Manchester United. Manchester United kjøpte May for £ 1,2 millioner. Han var også med å vinne «The Treble» med Man Utd i 1998\99 sesongen.
En annen dans

En annen dans er en musikkplate som hyller Ole Ivars i anledning av dette bands 40-årsjubileum i 2004.
Raud den rame

Raud den rame (Rauðr inn rammi) var en vikinghøvding som bodde ved Saltstraumen, i nærheten av dagens Bodø i Hålogaland. Han er kjent fra sagaen om Olav Tryggvason i Snorres kongesagaer. 
Ifølge Snorre Sturlason bodde Raud på øyer som het Gylling og Hæring. Til sammen ble øyene kalt for Godøyene, og strømmen mellom dem og fastlandet heter Godøystraumen. Raud var en fryktinngytende seidmann og innbitt hedning. Han nektet derfor å la seg døpe av kongen. Olav drepte Raud ved å tvinge en orm ned halsen på ham.
Etter at kongen hadde mislyktes i å kristne Raud og i stedet gravla ham, «tok han svære rikdommer i gull og sølv der og mye annet løsøre, våpen og mange slags kostbarheter.» Det langskipet som Raud eide konfiskerte kongen, ettersom det var mye flottere enn det han hadde selv. Framme var det et dragehode, og bakenden var formet som en krum hale.  Kongen døpte det derfor til Ormen. Dette skipet ble seinere modell for det berømte Ormen Lange.
Kufa

Kufa (arabisk: ‏الكوفة‎, al-Kūfa) er en by i Irak med omkring 130 000 innbyggere. Byen er en hellig by for sjiamuslimer.

Historie

I 637 ble byen, som da lå i provinsen Asuristan, erobret av arabere fra sassanidene. Den var på denne tiden kalt Hira, Aqula eller Suristan. i kalifen Umar ibn al-Khattabs regjeringstid ble så Kufa etablert her i 638. Den begynte som en misr, en arabisk leirby der det ble bosatt 30 000 veteraner - største stammegruppe var Banu Badshila.
Byen var en kort tid, 749-762, abbasidenes hovedstad. Men den sank ned i forfallet etter at Bagdad begynte å tilta i betydning.
Kufa hadde en berømt språkskole, der det kufiske alfabetet ble utviklet.
Eurovision Song Contest 2005

Sendingen

De største overraskelsene dette året var nok at noen av de største forhåndsfavorittene som Island, Nederland og Hviterussland ikke klarte å kvalifisere seg for finalen. Dessuten endte til slutt Spania, Storbritannia, Frankrike og Tyskland på de fire nederste plassene i finalen. De fire landene er kjent som «de fire store», fordi de er de største økonomiske bidragsyterne til EBU og derfor alltid er direkte kvalifisert for finalen.
Programmet varte nesten tre og en halv time, noe som kom av at hele 39 land skulle avgi poeng, og hvert eneste poeng ble lest opp. Blant annet kritiserte den anerkjente britiske kommentatoren Terry Wogan denne lange avstemningsprosedyren, og EBU endret stemmegivningen fra og med 2006 slik at den gikk mye raskere for seg. I stedet for å lese opp hvert eneste poeng, gikk man over til å bare lese opp de tre øverste poengsummene fra hvert land, mens alle de andre bare kom opp på resultattavlen automatisk.
Bulgaria og Moldova debuterte i Eurovision Song Contest dette året, mens Ungarn deltok igjen etter å ha vært borte siden 1998. Moldova tok seg til finalen og ble nummer seks, mens Bulgaria ikke kvalifiserte seg fra semifinalen. Libanon skulle egentlig debutert, men trakk seg like etter at fristen hadde løpt ut.

Deltakere

Som i 2004 ble det arrangert en semifinale tidligere samme uke som finalen. Semifinalen ble holdt torsdag 19. mai, og finalen gikk av stabelen lørdag 21. mai.
Ulv! Ulv! (album av Ym:stammen)

Ulv! Ulv! er et musikkalbum med Ym:stammen, utgitt i 1994.
Guinea-Bissaus herrelandslag i fotball

Historie

Laget spilte sin første offisielle landskamp borte mot Gambia den 2. juni 1952, en kamp de vant 1–3. Guinea-Bissau deltok for første gang i VM-kvalifisering i 1998, hvor laget spilte to kamper mot Guinea, men tapte med ett mål over to kamper (4–5) og gikk ikke videre. Siden Guinea-Bissau ikke har kvalifisert seg til et sluttspill hverken til Verdensmesterskapet eller Afrikamesterskapet, regnes de derfor for å være et av Afrikas svakere lag i henhold til FIFAs verdensranking.
Askimbyen skole

Askimbyen skole er en barneskole i Askim sentrum. Skolen har ca. 280 elever.